Wat verwag God van jou in sy wet? – Matteus 5:17-20 – Bybelskool
Written by Chris van Wyk on Nov 6, 2018 . Posted in Wie is God?.
Julle moenie die rede vir my koms misverstaan nie. Ek het nie gekom om 'n streep deur die wet of die profete te trek nie. Ek het gekom om die ware bedoeling van God se wet te laat uitkom. Ek verseker julle, al sou die hemel en aarde ophou bestaan, sal die wet definitief tot in sy fynste detail geldig bly totdat God se bedoeling daarmee bereik is. As jy dus die kleinste van God se opdragte opsy sou skuif en ander leer om dit ook te doen, sal jy die kleinste wees in God se koninkryk. Maar as jy God se wet tot in sy kleinste detail respekteer en gehoorsaam, sal jy groot wees in sy koninkryk. Want Ek sê vir julle, as julle nie die skrifkenners en die Fariseërs oortref in hoe julle God se wil uitleef nie, sal julle beslis nie toegelaat word in sy koninkryk nie. (NLV)
1. Jesus wy uitvoerig in die Bergrede (Matt 5-7) uit oor die blywende betekenis van die wet. Wat staan vir jou uit van sy beskrywing van die wet in Matteus 5:17-20? Wat leer jy daaruit?
2. Wat is die ware bedoeling van die wet? Loof die Here dat Hy so duidelik sy wil vir ons gee en ons seën sodat ons die wet kan nakom.
3. Lees die verse later vandag weer om jou te herinner dat juis Jesus jou aanspoor om die wet na te kom.
Nov 6, 2018 at 07:31
dankie vir die lering, die erns en waardering wat jy uitspreek t.o.v die wet van God – dit is verblydend om te sien dat Sy wet en verordeninge (die karakter van God) weer begin inslag vind – dit sal al hoe meer in intensiteit toeneem namate ons nader aan die einde kom – maar ek hoop en vertrou dat hierdie mooi waardering van die Wet ook vir die vierde gebod plek sal maak.
daar le nog n stryd vorentoe.
Nov 8, 2018 at 15:59
Ons stem almal saam met die Bybel dat die wet nog geldig is, maar ons leef nie die wet volkome uit nie. Ons staan almal as protestante skuldig aan die 4e gebod. Die Bybel sê duidelik dat as ons net een gebid oortree, ons skuldig is aan almal.